PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FK/3/1/052	Bratislava 02. júla 2007	

	Protimonopolný úrad Slovenskej republiky, odbor koncentrácií v správnom konaní č. SK 0044/OK/2007 začatom dňa 01.06.2007 na základe oznámenia koncentrácie podnikateľom MTX CZ, a.s. so sídlom Štěpánska 621/34, 110 00 Praha 1, Česká republika, IČ: 274 41 261 prostredníctvom JUDr. Anny Líškovej, advokátky so sídlom Šafárikovo nám. 7, 811 02 Bratislava, vo veci koncentrácie podnikateľov MTX CZ, a.s. so sídlom Štěpánska 621/34, 110 00 Praha 1, Česká republika, IČ: 274 41 261 a MAM Financial Advisors, a.s. so sídlom V Jirchářích 1285/12, 110 00 Praha 1, Česká republika, IČ: 251 02 389

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní priamej kontroly podnikateľom MTX CZ, a.s. so sídlom Štěpánska 621/34, 110 00 Praha 1, Česká republika, IČ: 274 41 261 nad podnikom podnikateľa MAM Financial Advisors, a.s. so sídlom V Jirchářích 1285/12, 110 00 Praha 1, Česká republika, IČ: 251 02 389, na základe Zmluvy o prevode cenných papierov a Zmluvy o postúpení pohľadávok uzatvorenej dňa 18.05.2007 medzi  Alešom Nykodýmom, Praha a Ing. Romanom Sládekom, Praha ako predávajúcimi a podnikateľom MTX CZ, a.s. so sídlom Štěpánska 621/34, 110 00 Praha 1, Česká republika, IČ: 274 41 261 ako kupujúcim. 

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 01.06.2007 doručené listom zaevidovaným pod č. 2091/2007 oznámenie koncentrácie spoločnosťou MTX CZ, a.s. so sídlom Štěpánska 621/34, 110 00 Praha 1, Česká republika, IČ: 274 41 261 (ďalej len „MTX CZ“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) prostredníctvom JUDr. Anny Líškovej, advokátky so sídlom Šafárikovo nám. 7,       811 02 Bratislava (ďalej len „právna zástupkyňa“).

	Na základe vyššie uvedeného sa dňa 01.06.2007 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené pod č. SK 0044/OK/2007 vo veci koncentrácie, ktorá spočíva v získaní priamej kontroly spoločnosťou MTX CZ nad podnikom spoločnosti MAM Financial Advisors, a.s. so sídlom V Jirchářích 1285/12, 110 00 Praha 1, Česká republika, IČ: 251 02 389 (ďalej len „MAMFA“), na základe Zmluvy o prevode cenných papierov a Zmluvy o postúpení pohľadávok uzatvorenej dňa 18.05.2007 medzi Alešom Nykodýmom, Praha a        Ing. Romanom Sládekom, Praha ako predávajúcimi a spoločnosťou MTX CZ ako kupujúcim (ďalej len „Zmluva“), o čom úrad informoval spoločnosť MTX CZ prostredníctvom právnej zástupkyne listom č. 2148/PMÚ SR/2007 zo dňa 06.06.2007.

	Vyššie uvedeným listom úrad vyzval spoločnosť MTX CZ prostredníctvom právnej zástupkyne, aby doplnila predmetné oznámenie koncentrácie, nakoľko neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“).

	Dňa 14.06.2007 boli úradu listom zaevidovaným pod č. 2247/2007 doručené všetky informácie a podklady. Nakoľko sa predmetné oznámenie koncentrácie stalo doručením predmetného listu úplné podľa § 10 ods. 12 zákona a vyhlášky, dňom 15.06.2007 začala plynúť lehota 60 pracovných dní na vydanie rozhodnutia podľa     § 11 zákona, o čom úrad spoločnosť MTX CZ prostredníctvom právnej zástupkyne informoval listom č. 2305/PMÚ SR/2007 zo dňa 19.06.2007.

	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa  13.06.2007.
	
	Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti.

Forma koncentrácie

         Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
          Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Na základe Zmluvy spoločnosť MTX CZ nadobudne 100% akcií spoločnosti MAMFA od Aleša Nykodýma a Ing. Romana Sládka. Vzhľadom na podiel na základnom imaní, ktorý spoločnosť MTX CZ predmetnou transakciou získa úrad zistil, že spoločnosť MTX CZ získa možnosť vykonávať rozhodujúci vplyv na zloženie, hlasovanie a rozhodovanie orgánov spoločnosti MAMFA, a tým získa možnosť vykonávať rozhodujúci vplyv na činnosť spoločnosti MAMFA. 
         Na základe vyššie uvedeného úrad zistil, že na základe Zmluvy vznikla koncentrácia spoločností MTX CZ a MAMFA podľa § 9 ods. 1 písm. b) v spojení s    § 9 ods. 4 písm. b) zákona, ktorá spočíva v nadobudnutí priamej výlučnej kontroly spoločnosťou MTX CZ nad podnikom spoločnosti MAMFA.
 
Účastníci konania a koncentrácie
	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť MTX CZ.
	Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava. V predmetnom prípade účastníkmi posudzovanej koncentrácie sú spoločnosť MTX CZ, ktorá získava priamu kontrolu nad spoločnosťou MAMFA, ako aj spoločnosť MAMFA, nad ktorou je kontrola získavaná.

         	Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť MTX CZ je akciovou spoločnosťou, ktorá bola do Obchodného registra, vedeného Mestským súdom v Prahe zapísaná dňa 31.03.2006 v oddieli B, vložka: 10649. Predmetom podnikania spoločnosti MTX CZ je podľa výpisu z obchodného registra činnosť podnikateľských, finančných, organizačných a ekonomických poradcov; sprostredkovanie obchodu a služieb; špecializovaný maloobchod a maloobchod so zmiešaným tovarom a veľkoobchod. 
	Spoločnosť MTX CZ je kontrolovaná fyzickou osobou. Spoločnosť MTX CZ vykonáva priamu kontrolu nad podnikom spoločnosti METALIMEX a.s. so sídlom Štěpánska 621/34, 112 17 Praha 1, Česká republika 000 00 931 (ďalej len „Metalimex“) a nepriamu kontrolu nad podnikom spoločnosti Coal Mill a.s. so sídlom 735 71 Dětmarovice 1247, Česká republika, IČ: 277 79 726.  Spoločnosť MTX CZ patrí do širšej skupiny podnikateľov, ktorá je kontrolovaná fyzickou osobou a patrí sem aj okrem iného spoločnosť AL INVEST Břidlická, a.s. so sídlom Bruntálska 167, 793 51 Břidlická, okres Bruntál, Česká republika, IČ: 273 76 184 (ďalej len „Al Invest“).
	Činnosť spoločnosti Metalimex je orientovaná na oblasť predaja železných a neželezných kovov, ich polotovarov a neuhoľnatých surovín.
	Spoločnosť Al Invest je výrobcom valcovaných polotovarov z hliníka a flexibilných obalových materiálov.

Z vyššie uvedených skutočností vyplýva, že spoločnosť MTX CZ je podnikateľom podľa § 3 ods. 2 zákona a teda sa na neho podľa § 2 ods. 1 písm. a) zákona zákon vzťahuje.

	Spoločnosť MAMFA je akciovou spoločnosťou, ktorá bola do Obchodného registra, vedeného Mestským súdom v Prahe zapísaná dňa 27.01.1997 v oddieli B, vložka: 4518. Predmetom podnikania spoločnosti MAMFA je podľa výpisu z obchodného registra sprostredkovanie obchodu; sprostredkovanie služieb; činnosť podnikateľských, finančných, organizačných a ekonomických poradcov a kúpa tovaru za účelom jeho ďalšieho predaja a predaj.
	Spoločnosť MAMFA je kontrolovaná p. Alešom Nykodýmom a Ing. Romanom Sládekom. Spoločnosť MAMFA kontroluje, či už priamo alebo nepriamo spoločnosti Měď Povrly a.s. so sídlom Mírová 63, 403 32 Povrly, Česká republika, IČ: 499 03 039 (ďalej len „Měď Povrly“), Měď Povrly Slovakia a.s. so sídlom Robotnícka, 017 01 Považská Bystrica, Slovenská republika, IČO: 36 297 267 (ďalej len „Měď Povrly Slovakia“) a spoločnosť Farmet Slovakia, s.r.o. so sídlom Robotnícka 2142, 017 01 Považská Bystrica, Slovenská republika, IČO: 36 331 058 (ďalej len „Farmet“).
	Spoločnosť Měď Povrly pôsobí v oblasti výroby polotovarov zo zliatin na báze medi, hlavne plechov a pásov valcovaných za studena i za tepla.
	Spoločnosť Měď Povrly Slovakia je ako metalurgická spoločnosť orientovaná na výrobu hutných polotovarov z medi a širokého sortimentu zliatin na báze mosadze. 
	Spoločnosť Farmet pôsobí v oblasti prenájmu strojov.

Z vyššie uvedených skutočností vyplýva, že spoločnosť MAMFA je podnikateľom podľa § 3 ods. 2 zákona a teda sa na neho podľa § 2 ods. 1 písm. a) zákona zákon vzťahuje.
Koncentrácia podliehajúca kontrole úradu

	Podľa § 10 ods. 1 koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
	
Vychádzajúc z vyššie uvedených ustanovení zákona a v nadväznosti na predložené podklady a informácie úrad zistil, že účastníci koncentrácie dosiahli zákonom požadovaný obrat a teda posudzovaná koncentrácia podlieha kontrole úradu.
	Vzhľadom na to, že účastník konania označil údaje týkajúce dosiahnutých obratov účastníkov koncentrácie za obchodné tajomstvo, tieto úrad neuvádza a sú súčasťou spisu. 

Podľa § 10 ods. 9 zákona koncentrácia, ktorá podlieha kontrole úradu podľa   § 10 ods. 1 zákona, musí byť oznámená úradu do 30 pracovných dní odo dňa          a) uzavretia zmluvy, b) oznámenia prijatia návrhu v obchodnej verejnej súťaži,         c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 

	Právnym titulom predmetnej koncentrácie je Zmluva uzatvorená dňa  18.05.2007. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 01.06.2007, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.

Relevantné trhy 

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

	Podnikateľ MTX CZ pôsobí na území Slovenskej republiky prostredníctvom spoločností Metalimex a Al Invest. 
	Spoločnosť Al Invest pôsobí v segmente výroby valcovaných polotovarov z hliníka, do ktorého spadajú plechy (valcované za studena a za tepla), pásy (valcované za studena) a fólie a v segmentne výroby flexibilných obalových materiálov, do ktorého spadajú obaly na báze hliníkovej fólie (využívajú sa v tabakovom, mliekárenskom, farmaceutickom a mraziarenskom priemysle) a obaly na báze plastovej fólie. 
	Činnosť spoločnosti Metalimex je orientovaná na oblasť obchodov so železnými a neželeznými kovmi, ich polotovarmi a neuhoľnými surovinami. Prioritným zameraním z pohľadu komoditnej štruktúry sú hutnícke projekty a železná ruda s podielom 50% obratu spoločnosti.
Obchodná činnosť spoločnosti Metalimex je členená podľa jednotlivých komodít do obchodných referátov: i) farebné kovy, ii) oceľ, iii) suroviny a trading. Hlavnou činnosťou oblasti obchodu s farebnými kovmi je obchod s hliníkom. Ďalšími komoditami, s ktorými obchoduje tento referát sú nikel, zinok a v menšom rozsahu s horčíkom, cínom, olovom a prísadovými kovmi. Hlavnými obchodnými komoditami v oblasti ocele spoločnosti Metalimex sú bezošvové trubky, zvárané trubky, ingoty a za tepla valcované pásy. V oblasti surovín sa jedná najmä o predaj Fe rudy a Fe šrotu a v oblasti tradingu sa spoločnosť Metalimex zameriava na oblasť mimo svojej hlavnej komodity. Ide predovšetkým o obchod s kvapalnými palivami, zemným, degazačným plynom a o dodávky náhradných dielov a materiálov pre banícku činnosť.

	Podnikateľ MAMFA na území Slovenskej republiky pôsobí najmä  prostredníctvom spoločnosti Měď Povrly Slovakia. 
	Spoločnosť Měď Povrly Slovakia, ako už bolo uvedené vyššie je metalurgická spoločnosť orientovaná na výrobu hutných polotovarov z medi a širokého sortimentu zliatin na báze mosadze. Nosným výrobným sortimentom spoločnosti je mosadzný program podľa EN noriem so sprísneným chemickým zložením a toleranciami. Vzostupný trend bol zaznamenaný pri mosadzných rúrach, hlavne hrubostenné automatové rúry určené pre automatové spracovania a ďalej u mosadzných drôtov a pri prepracovávacích obchodoch mosadzných tyčí. 
Ďalším výrobným segmentom je medený program tvorený hlavne produkciou profilov, medených drôtov, rúr a prepracovávacích obchodoch medených tyčí. 

Výrobný program spoločnosti Měď Povrly Slovakia je nasledovný:

-	Ms tyče – používajú sa v strojárstve (spojky, fitingy, prechodky a iné). Typickým zákazníkom je zákazník z oblasti výroby armatúr, výrobca súčastí pre automobilový priemysel, plynárenský priemysel, meraciu a regulačnú techniku.
-	Ms rúrky – využívajú sa v oblasti elektrotechniky, v potravinárstve a strojárstve. Typický je zákazník z oblasti výroby armatúr, dekorácií, hudobného priemyslu a strojárenského priemyslu.
-	Cu tyče – využitie v elektrotechnike. Zákazníci sú z oblasti výroby pre stavebníctvo a elektrotechnický priemysel.
-	Cu drôty – používajú sa v elektrotechnickom priemysle, na výrobu hudobných nástrojov, dekorácií, trolejového vedenia.
-	Cu rúrky – využitie v potravinárstve, strojárstve, elektrotechnike. Ide najmä o inštalačné rúrky pre chladiarenskú, klimatizačnú a vykurovaciu techniku.
-	Ms drôty – využívajú sa pre automatové spracovanie v automobilovom priemysle, zbrojárenskom priemysle, na výrobu bižutérie, dekoračných predmetov, priemyselných kief a v elektronickom priemysle. 

Výrobky uvedené vyššie, nie sú z hľadiska charakteristiky, a predovšetkým z hľadiska ceny a zamýšľaného použitia zhodné, porovnateľné ani vzájomne zastupiteľné. 

Ako vyplýva z vyššie uvedeného, výrobná a obchodná činnosť účastníkov predmetnej koncentrácie je z hľadiska zamerania odlišná. Podnikateľ MTX CZ pôsobí prostredníctvom spoločností Metalimex a Al Invest v oblasti predaja železnej rudy, hliníka a v oblasti výroby výrobkov z hliníka a podnikateľ MAMFA pôsobí prostredníctvom spoločnosti Měď Povrly Slovakia v oblasti výroby výrobkov z medi a zliatin na báze mosadze, t.j. žiaden z účastníkov koncentrácie nepôsobí na tovarových relevantných trhoch, ktoré by sa horizontálne alebo vertikálne prekrývali, ani na trhoch, ktoré je možné vymedziť ako trhy úzko súvisiace s trhom, na ktorých pôsobí ďalší účastník koncentrácie. V predmetnom prípade teda ide o konglomerátnu koncentráciu.

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Účastník predmetného správneho konania uviedol, že priestorový relevantný trh je vymedzený územím Slovenskej republiky, nakoľko z hľadiska dopytu a ponuky je vplyv účastníkov koncentrácie na Európu zanedbateľný. 
	Úrad sa v predmetnom prípade nezaoberal presnou definíciou vymedzenia priestorového relevantného trhu, nakoľko v predmetnom prípade nedochádza k ovplyvneniu trhov a posúdenie vplyvu oznámenej koncentrácie na hospodársku súťaž  sa nebude líšiť pri akomkoľvek inom prijateľnom vymedzení priestorového relevantného trhu. 

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

	Účastník predmetného správneho konania, podnikateľ MTX CZ sa prostredníctvom právnej zástupkyne vyjadril, že na trhu spracovateľov farebných kovov možno sledovať zvýšený tlak ku koncentrácií vlastníctva jednotlivých výrobných spoločností. Vznikajú tak obrovské kolosy s celosvetovou pôsobnosťou. Prevažne lokálni výrobcovia zo strednej a východnej Európy sú vystavení enormnému tlaku dočasného znižovania cien zo strany týchto nadnárodných koncernov a ich schopnostiam realizovať výnosy z rozsahu vďaka rozsiahlym nevyužitým kapacitám.
	Skupina spoločností okolo podnikateľa MTX CZ a okolo podnikateľa MAMFA sú typickými regionálnymi  výrobcami či obchodníkmi, ktorí doteraz dokázali odolať tlaku zahraničných nadnárodných spoločností. Jedinou možnosťou ako takémuto tlaku odolať je neustála starostlivosť o zákazníka a ponuka širokého sortimentu výrobkov podľa priania zákazníka a schopnosť neustále udržovať svoju pozíciu na trhu. 
	Transakcia bude mať podľa názoru podnikateľa MTX CZ pozitívny vplyv na rozvoj oboch skupín, bez toho aby sa tým negatívne zasahovalo do rozvoja iných spoločností. V prípade, že sa v budúcnosti podarí napriek doterajšej úplne odlišnej skladbe činností oboch podnikateľov nájsť možnosť dosiahnutia úspor z rozsahu, môžu sa tým uvolniť určité finančné prostriedky na investície do nových výrobných technológií. Tieto investície umožnia zvyšovanie produktivity a zároveň i kvalitu produkcie. 
	
           Úrad na základe podkladov a informácií predložených v predmetnom správnom konaní podnikateľom MTX CZ dospel k záveru, že vzhľadom na to, že predmetnou koncentráciou sa nezmení štruktúra trhu, nakoľko účastníci koncentrácie pôsobia na odlišných relevantných trhoch, t.j. v predmetnom prípade nedochádza k prekrytiu, či už horizontálnemu alebo vertikálnemu a po uskutočnení posudzovanej koncentrácie bude naďalej na uvedených trhoch pôsobiť rovnaká konkurencia ako pred jej vznikom, predmetná koncentrácia nevytvára alebo neposilňuje dominantné postavenie žiadneho z účastníkov koncentrácie, ktorého dôsledkom sú významné prekážky efektívnej hospodárskej súťaže na relevantných trhoch. 

	Podľa § 33 zákona úrad listom č. 2402/PMÚ SR/2007 zo dňa 26.06.2007 vyzval účastníka správneho konania prostredníctvom právnej zástupkyne pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojej právnej zástupkyne vyjadril do zápisnice zo dňa 02.07.2007, že nemá žiadne pripomienky k podkladom rozhodnutia v predmetnej veci a ani k spôsobu ich zistenia a nenavrhuje doplnenie týchto podkladov.
	 
	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
JUDr. Anna Líšková
advokátka
Šafárikovo nám. 7
811 02 Bratislava